### Beslutning

Status på processen af den Lokale Grønne Trepart.

### Sagsfremstilling

Driften af kommunens skove
Administrationen forventer, at der på udvalgets møde i oktober 2025 vil være en orientering om driften af kommunens skove og de hensyn, der tages i planlægningen og gennemførelsen af plejeopgaverne i skove og beplantninger.

Igangværende plejetiltag i skove og beplantninger
I uge 35 er der fældet poppeltræer rundt om [adresse] idrætsplads. Årsagen er, at træerne stod meget tæt og udgjorde en risiko. I efteråret bliver der plantet nye træer i form af hjemmehørende arter, som vil give et mere varieret udtryk, give læ og gavne naturen omkring. Opgaven er gennemført i koordinering med Kirke Helsinge IF.

I skoven bag [adresse] vil der inden for kort tid blive foretaget en tynding med fokus på at bevare de store sunde træer og på at sikre en god biodiversitet. Efter tyndingen efterlades der torsoer rundt omkring i skoven, og træ, der ikke egner sig til flis, vil komme til at ligge i skovbunden til gavn for biodiversiteten.

Mod Julius Clausen laves et mere naturligt skovbryn. Det betyder, at den høje bevoksning fjernes, så der gives mere plads til en tæt bevoksning i bunden. Enkelte store flotte træer får dog lov til at blive stående. Mod landevejen er der særligt fokus på risikotræer.

Der er tidligere etableret erstatningstræer for flagermus i skoven. Disse markeres med minestrimler, imens der arbejdes i skoven, så det er tydeligt, hvor de er, og så der kan sikres en god indflyvning for flagermusene.

Der vil være information om opgaven på kommunens hjemmesiden, og der opsættes skilte i skoven med QR koder, der linker til informationen på hjemmesiden.

Ved [adresse] i Gørlev er der tidligere plantet et bælte af popler, som nu er blevet meget store og viser tegn på svækkelse. I foråret knækkede flere af træerne. Store popler kan være farlige, selvom de umiddelbart ser sunde ud. Derfor planlægges fældning af alle popler ved [adresse] i løbet af efteråret.

Efterfølgende etableres et nyt tre-rækket læhegn med hjemmehørende blomstrende buske, løvtræer og enkelte stedsegrønne arter. Da flere af de store poppeltræer viser tegn på potentielt at kunne være levested for flagermus, fældes de i den tilladte periode (september-oktober). Der laves et antal erstatningstræer i bevoksningen bag pladsen. Til dette benyttes et erfarent eksternt firma med de nødvendige kompetencer. Tiltagene koordineres internt og skal godkendes af natur- og miljøområdet, før fældningen sættes i gang.

Der vil også være information om denne opgave på kommunens hjemmesiden, og der opsættes skilte med QR koder, der linker til informationen på hjemmesiden.